《永定河纪事 其一》
清代·张凤孙

桑乾水方枯，劣于一衣带。奔腾伏秋交，淼若江河大。

土疏既善崩，沙重复难汰。俯仰百岁中，经涂几茫昧。

庙虑日夕纡，询谋集冠盖。往因横决势，顺导堤防外。

南村治网罟，北垡载锄耒。水土无全功，居人半利害。

安流近三稔，适与时运会。慎初保厥终，庶几神永赉。

作者简介：江苏华亭人，字少仪。雍正十年副贡，乾隆间荐举鸿博，后荐经学，均下第。历官云南粮储道、刑部郎中。诗秀杰清丽，又工骈文。有《柏香书屋诗钞》。